Posljednja školska zadaća

I sada bi, nakon tolikih godina školovanja, čovjek trebao biti sposoban napisati nešto smisleno, značajno i sveobuhvatno. Naučili smo ponešto o reljefu i anatomiji, o ratovima i kemijskim elementima pa i o kompozicijma i derivacijama. No, ono između, poneki zapamćeni stih iz neke ljubavne pjesme, zajednička druženja uz razgovore o budućnosti i uvlačenja profesora u naše interne pošalice, sada se doima važnijim. To nas je podučilo životu.

Već (pre)dobro poznata misao o munjevitoj brzini kojom vrijeme prolazi nikako nije dostatna da opiše koliko su se brzo pročitale knjige, ispisale bilježnice i potrošio grafit u našim olovkama. Toliko je riječi napisano, riječi koje su zabilježile moje misli, osjećaje, nadanja, strahove, raspoloženja… Ne trebam voditi dnevnik; imam svoje bilježnice često „ukrašene“ crtežiima, među kojima moram spomenuti u crtež pretvorenu pjesmu Zeko i Potočić, ili zapisima nastalim u naletima inspiracije. Još se sjećam i tema iz školskih zadaća, vječnog pisanja u zadnjim minutama sata i razgovora o tome jesmo li „fulali“ temu. Možda mogu i ovu zadaću smatrati promašenom temom, no ona je iskrena. Tema više neće biti - ova je posljednja, no nisam sigurna da to uistinu shvaćam. Prije toliko godina mislila sam da im neće biti kraja, a s vremenom sam ih i zavoljela. Vjerujem da će i u budućnosti biti lijepo prisjetiti se starih školskih zadaća koje nose uspomene na đačko doba.

Sada, pišući posljednju školsku zadaću, mogu reći „baš mi je bilo lepo biti mlada i bedasta“. U školi možda nismo najbolje savladali svo gradivo, no izgradili smo sebe i odnose koje ćemo pamtiti cijeli život.

I posljednja je školska zadaća napisana.

Mihaela Cik, 4. b